钦定古今图书集成/明伦汇编/官常典/第707卷 > 公为 汪踦
## 钦定古今图书集成/明伦汇编/官常典/第707卷 > 公为 汪踦

按《礼记檀弓》：战于郎，公叔禺人遇负杖入保者息，曰：
“使之虽病也，任之虽重也，君子不能为谋也，士弗能
死也，不可。我则既言矣。”与其邻重汪踦往，皆死焉。鲁
人欲勿殇重汪踦，问于仲尼。仲尼曰：“能执干戈以卫
社稷，虽欲勿殇也，不亦可乎？”

按《左传》昭公二十五年：“公若献弓于公为，且与之出，
射于外，而谋去季氏。公为告公果、公贲。公果、公贲，使
侍人僚柤告公。”二十九年，“公赐公衍羔裘，使献龙
辅于齐侯，遂入羔裘。齐侯喜，与之阳谷。公衍公为之
生也，其母偕出，公衍先生，公为之母曰：‘相与偕出，请
相与偕告’。”三日，公为生。其母先以告，公为为兄。公私
喜于阳谷而思于鲁，曰：“务人为此祸也。且后生而为
兄，其诬也久矣。”乃黜之，而以公衍为大子。哀公十
一年春，齐国书、高无丕帅师伐我，及清，公叔务人见
保者而泣曰：“事充政重，上不能谋，士不能死，何以治
民？吾既言之矣，敢不勉乎！”师及齐师战于郊。公为与
其嬖僮汪锜乘皆死，皆殡。孔子曰：“能执干戈以卫社
稷，可无殇也。”